Europa-Parlamentets afgørelse

af 4. april 2001

om decharge til bestyrelsen for Det Europæiske Institut til Forbedring af Leve- og Arbejdsvilkårene (Dublin-Instituttet) for gennemførelsen af Instituttets budget for regnskabsåret 1999

(2001/447/EF)

EUROPA-PARLAMENTET,

der henviser til Revisionsrettens beretning om regnskabet for og forvaltningen af Det Europæiske Institut til Forbedring af Leve- og Arbejdsvilkårene (Dublin-Instituttet) for regnskabsåret, der afsluttedes pr. 31. december 1999 (C5-0686/2000)(1),

der henviser til Rådets henstilling af 12. marts 2001 (C5-0127/2001),

der henviser til EF-traktaten, særlig artikel 276,

der henviser til forretningsordenens artikel 93 og bilag V,

der henviser til betænkning fra Budgetkontroludvalget (A5-0108/2001), og

ud fra følgende betragtninger:

A. Dublin-Instituttet varetager sine opgaver med at bidrage til planlægning og tilvejebringelse af bedre livs- og arbejdsvilkår gennem foranstaltninger til udvikling og udbredelse af viden, der skal fremme denne udvikling ved at fokusere på seks forskningsprioriteter på mellemlang sigt: ansættelsespraksis, inddragelse af arbejdstagerne, lige muligheder, social samhørighed, sundhed og velfærd og bæredygtig udvikling.

B. Der synes at være en vis overlapning mellem Dublin-Instituttets arbejde og de aktiviteter, der udøves af Det Europæiske Arbejdsmiljøagentur i Bilbao, og noterer sig aftalememorandummet mellem de to organer.

C. Udvalget om Beskæftigelse og Sociale Anliggender har i henhold til adfærdskodeksen af 14. juli 1998 til opgave at overvåge Dublin-Instituttet, der har modtaget et årligt tilskud på 14,5 mio. EUR, og Bilbao-Agenturet, der har modtaget et årligt tilskud på 6,5 mio. EUR.

D. Parlamentet gav den 13. april 2000 Dublin-Instituttets bestyrelse decharge for regnskabsåret 1998(2) og opfordrede:

i) Instituttet til inden den 31. december 2000 at forelægge Parlamentet resultaterne af sin evaluering og den nye strategi- og handlingsplan

ii) Revisionsretten til systematisk at følge op på dechargemyndighedens afgørelser og udarbejde en omfattende analyse af revisionerne af alle de decentrale organer

iii) Instituttet og Revisionsretten til at reducere varigheden af den kontradiktoriske procedure, således at årsberetningen kan blive forelagt Parlamentet inden den 15. juli i det år, som følger efter det pågældende regnskabsår.

E. Dublin-Instituttet havde ikke afsluttet evalueringsprocessen inden vedtagelsen af det fireårige program for perioden 2001-2004.

F. Revisionsretten har været tilbøjelig til at foretage finansielle snarere end præstationsorienterede evalueringer, den har ikke udarbejdet en omfattende analyse af revisionerne af alle de decentrale organer, og den har ikke reduceret varigheden af den kontradiktoriske procedure for at give Parlamentet mulighed for at tage hensyn til dens resultater, inden det vedtager budgettet for det efterfølgende år.

G. Revisionsretten har fået rimelig sikkerhed for, at regnskabet for det regnskabsår, der afsluttedes pr. 31. december 1999, er rigtigt, og at de underliggende transaktioner som helhed betragtet er lovlige og formelt rigtige, når bortses fra et forbehold med hensyn til fremførslen af forpligtelser.

1. tager følgende tal for regnskabet for Det Europæiske Institut til Forbedring af Leve- og Arbejdsvilkårene til efterretning:

Regnskabsåret 1999

>TABELPOSITION>

Dublin-Instituttet

2. opfordrer Instituttet til for første gang siden oprettelsen den 26. maj 1975, jf. Rådets forordning (EØF) nr. 1367/75 om oprettelse af et Institut for Forbedring af Leve- og Arbejdsvilkårene(3) at gennemføre en ekstern evaluering; opfordrer til, at der på grundlag af evalueringen forelægges en handlingsplan inden udgangen af 2001; anmoder om, at det af evalueringen kommer til at fremgå, hvordan de vigtigste involverede parter, herunder Parlamentet, Kommissionen, medlemsstaterne, erhvervslivet og den akademiske verden, bedømmer Instituttet; anmoder om, at evalueringen kommer til at indeholde en vurdering af virkningen af Instituttets aktiviteter

3. opfordrer til, at der foretages en vurdering af det eksisterende samarbejde mellem organerne og en analyse af fordele og ulemper ved en sammenlægning af Det Europæiske Institut til Forbedring af Leve- og Arbejdsvilkårene og Det Europæiske Arbejdsmiljøagentur; mener imidlertid, at Kommissionen, før den undersøger mulighederne for en eventuel sammenlægning af Det Europæiske Institut til Forbedring af Leve- og Arbejdsvilkårene og Det Europæiske Arbejdsmiljøagentur, bør analysere konklusionerne og forslagene fra de eksterne evalueringer af de to agenturer, som skal begynde medio april 2001

4. glæder sig over indførelsen af Sincom 2-regnskabssystemet i januar 2001; bemærker, at Instituttet siden den 1. juli 2000 har ledet den såkaldte Common Support Service, et forum, der omfatter brugerne af Sincom 2-systemet, dvs. ni decentrale organer, Det Økonomiske og Sociale Udvalg og Regionsudvalget

5. opfordrer Instituttet til yderligere at begrænse brugen af forskudsforvaltning til afholdelse af betalinger og glæder sig over, at brugen heraf er faldet fra 40 % af de samlede udgifter med undtagelse af lønninger i 1997 (3,89 mio. EUR) til 37 % i 1998 (3,40 mio. EUR) og - efter yderligere nedskæringer - til 18 % i 1999 (2.94 mio. EUR), bemærker, at Instituttet vil bestræbe sig på at begrænse anvendelsen af denne praksis mest muligt

6. bemærker, at Instituttet har været i stand til at omdanne syv oversætterstillinger til A-stillinger ved i større udstrækning at gøre brug af Oversættelsescentret i Luxembourg

7. er foruroliget over det høje niveau for fremførsel af bevillinger fra 1999 til 2000, der er på 3640497 EUR eller ca. 25 % af fællesskabstilskuddet på 14500000 EUR

Parlamentet

8. opfordrer sine fagudvalg til omhyggeligt at overvåge Dublin-Instituttets og Bilbao-Agenturets aktiviteter og resultater for at kunne vurdere, hvor tilfredsstillende de varetager deres respektive mandater

Revisionsretten

9. opfordrer Revisionsretten til altid at forelægge individuelle revisioner inden den 15. juli i det år, der følger efter det pågældende regnskabsår; opfordrer Revisionsretten til at lade oplysninger om resultater af horisontal art indgå i afsnittet om de decentrale organer i kapitlet om administrationsudgifter i årsberetningen; ville anse det for hensigtsmæssigt at flytte vægten fra rent finansielle revisioner over på præstationsorienterede revisioner, hvor Revisionsretten kom ind på følgende spørgsmål:

i) det pågældende decentrale organs merværdi: herunder en vurdering af arbejdernes hensigtsmæssighed og en evaluering af deres kvalitet og samlede virkning

ii) effektivitet: herunder en undersøgelse af, hvor effektivt organet varetager sine opgaver

iii) relative fordele: herunder forslag til, hvordan overlapning og dobbeltarbejde de forskellige decentrale organer imellem kan undgås

Dechargeafgørelse

10. giver bestyrelsen for Det Europæiske Institut til Forbedring af Leve- og Arbejdsvilkårene decharge for gennemførelsen af Instituttets budget for regnskabsåret 1999 på grundlag af Revisionsrettens beretning

11. pålægger sin formand at sende denne afgørelse til bestyrelsen for Det Europæiske Institut til Forbedring af Leve- og Arbejdsvilkårene, Rådet, Kommissionen og Revisionsretten og at sørge for, at den offentliggøres i De Europæiske Fællesskabers Tidende (L-udgaven).

Europa-Parlamentets generalsekretær

Julian Priestley

Europa-Parlamentets formand

Nicole Fontaine

(1) EFT C 373 af 27.12.2000, s. 39.

(2) EFT C 40 af 7.2.2001, s. 384.

(3) EFT L 139 af 30.5.1975, s. 1.